Szám:24-11/2018/T

**Jegyzőkönyv**

**Készült**: A Térségfejlesztési Bizottság 2018. szeptember 13-án, a Megyeháza Deák Ferenc termében tartott üléséről

**Jelen vannak**: a mellékelt jelenléti ív szerint

**Fodor Márk**: A Térségfejlesztési Bizottság az együttes ülést követően önállóan folytatja munkáját, melynek keretében három napirendi pontot tárgyal a korábbiakban elfogadott napirend szerint.

**Tájékoztató a Zala Megyei Kormányhivatal Agrár-és Vidékfejlesztést Támogató Főosztály működéséről és a Vidékfejlesztési Program megyei végrehajtásáról**

**Fodor Márk**: Köszönti Horváth Gyula főigazgató urat és felkéri az előterjesztésbe foglaltak rövid szóbeli összegzésére.

**Horváth Gyula**: Az előzetesen megküldött anyagnak megfelelően a szót kíván ejteni az MVH átalakulásáról, illetve az újonnan kialakult főosztály működéséről. Elmondja, hogy 2017. január 1-jén történt meg a szervezeti átalakulás, amikor a korábbi MVH Zala Megyei Kirendeltsége beintegrálódott a Zala Megyei Kormányhivatalba, mint Agrár- és Vidékfejlesztést Támogató Főosztály. A Magyar Államkincstár, a Miniszterelnökség és a Megyei Kormányhivatalok között létrejött háromoldalú megállapodás alapján dolgoznak. Tevékenységükre a 272/2014-es Kormányrendelet az irányadó. A következő jelentős változás a megyésítés volt 2018. január 1-től, amikor a régiós feladatellátást felváltotta a megyei szintű ügyintézés. Kiemeli, hogy Zala megye támogatta ezt az átalakulást, mivel a helyi specialitásokat ismerve véleménye szerint helyi szinten látnak rá legjobban a kérelmekre. 3 osztályos felállás alakult ki a főosztályon, amely jól tükrözi a feladatokat is. Legnagyobb volumenű a mezőgazdasági és vidékfejlesztési kérelemkezelő osztály, ide tartoznak a terület- és állatalapú támogatások. 4500 magánszemély ill. gazdasági társaság, 140 ezer hektár terület tartozik ide és éves szinten kifizetett támogatási összeg 12 milliárd forint. Az állatalapú támogatásokat illetően elmondja, hogy nem ideális az állatállomány számának és összetételének alakulása országos szinten sem, ezért szükség van ennek a szektornak a támogatására. Kiemeli, hogy a tényleges vidékfejlesztési támogatások célja a gazdálkodók felzárkóztatása, a hatékonyabb erőforrás felhasználás és termelés előmozdítása. A pályázók kör elég széles: magánszermélyek, önkormányzatok, egyházak és a LEADER Helyi Akciócsoportok. Ez utóbbiak Zalában elég jelentős arányt képviselnek. Helyi szinten ők végzik a vidékfejlesztési pályázatokkal kapcsolatos tevékenységeket. Eddig 329 db pályázat érkezett be, most zajlik a feldolgozásuk. A Vidékfejlesztési Programhoz kapcsolódóan 751 db kérelem érkezett eddig, folyamatban van a támogatói okiratok készítése, az odaítélt támogatás összege pedig 10 milliárd forint.

**Fodor Márk:** Megköszönti a tájékoztatást és megkérdezi, hogy van-e valakinek kérdése az elhangzottakkal kapcsolatban.

**Völgyi Zoltán**: Úgy emlékszik, hogy a LEADER Helyi Akciócsoportok részére rendelkezésre álló összeg a 2016-os év valamelyik ülésén elhangzottak szerint sokkal magasabb volt a mostani előterjesztésben feltüntetettnél. Mi ennek az oka? Esetleg az időközbeni árfolyam változásoknak van ehhez valami köze?

**Horváth Gyula**: Elmondja, hogy mindig a január 1- i állapot a meghatározó az árfolyamokat tekintve, bár a gazdáknak sajnos nem kedvező a mostani helyzet. A HACS-okkal kapcsolatban elmondja, hogy amikor még az MVH működött, arról is szó volt egy időben, hogy ők egyáltalán nem kapnak támogatást. Ehhez képest a most rendelkezésre álló keret jónak mondható.

*Időközben megérkezett az ülésre Strázsai Zoltán bizottsági tag.*

**Fodor Márk**: Kérdezi, hogy van-e még valakinek kérdése. Amennyiben ilyen nincs, akkor szavazásra kéri a bizottság tagjait.

**35/2018. (IX.13.) TB számú határozat:**

A Zala Megyei Közgyűlés Térségfejlesztési Bizottsága 10 igen szavazattal egyhangúlag elfogadta a Zala Megyei Kormányhivatal Agrár-és Vidékfejlesztést Támogató Főosztály működéséről és a Vidékfejlesztési Program megyei végrehajtásáról szóló tájékoztatóját és javasolta közgyűlés elé terjesztését.

**Lendva „Európa Kulturális Fővárosa 2025” pályázatának támogatása**

**Fodor Márk:** Felkéri Pácsonyi Imre alelnök urat egy rövid tájékoztatásra a pályázattal kapcsolatban.

**Pácsonyi Imre**: Úgy véli, hogy az előterjesztésben minden lényeges információ megtalálható a pályázatról. Augusztus 27-én tárgyaltak a témáról Anton Balazek polgármester úrral és Horváth Ferenccel, a Muravidéki Magyar Önkormányzati Nemzeti Közösség Tanácsának elnökével. Zala megye részéről támogathatónak tartja a pályázatot, mivel fontos szerepet játszana a projektben a muravidéki magyarság, emellett pedig támogatni kell a vidékies térségeket, hiszen ezek felemelése nemcsak Magyarországon jelent problémát. A lendvai pályázatban a kreativitást és a fiatalok helyben maradását fogalmazták meg legfőbb célként. Véleménye szerint a kultúra is a gazdaság fejlődését elősegítő folyamat, hiszen például általa elindulhat egy kereslet bővülés pl. a turizmusban, ami Zala megye számára is kedvező lehet. Kéri a bizottság tagjait, hogy támogassák a pályázatot. A Zala Megyei Önkormányzat koordináló, javaslattevő, tapasztalat megosztó szerepet játszana a projektben.

**Völgyi Zoltán**: Anyaországon belüli induló lesz-e abban az évben?

**Pácsonyi Imre**: 2025-ben csak Németországból és Szlovéniából lehet pályázni az Európa Kulturális Fővárosa címre.

Mivel további kérdés nem merül fel, a bizottság az alábbi határozatot hozza:

**36/2018. (IX.13.) TB számú határozat:**

A Zala Megyei Közgyűlés Térségfejlesztési Bizottsága 10 igen szavazattal egyhangúlag támogatta Lendva „Európa Kulturális Fővárosa 2025” pályázatát és javasolta közgyűlés elé terjesztését.

**Zala Megyei Közgyűlés Térségfejlesztési Bizottsága 2018. II. félévi munkaterve**

**Fodor Márk**: Megkérdezi, hogy van-e valakinek további javaslata, kiegészítése az előzetesen kiküldött munkatervhez.

Mivel további javaslat nem merül fel, a bizottság az alábbi határozatot hozza:

**37/2018. (IX.13.) TB számú határozat:**

A Zala Megyei Közgyűlés Térségfejlesztési Bizottsága 10 igen szavazattal egyhangúlag elfogadta 2018. II. félévi munkatervét.

**Fodor Márk**: Kérdezi, hogy van-e valakinek egyéb észrevétele, kérdése. Főjegyző úrtól megkérdezi, hogy a megyei önkormányzat által benyújtott pályázatokról van-e már hír, sikeresek-e.

**Dr. Mester László**: Elmondja, hogy épp ma érkezett meg az értesítés, hogy a Hungarikum pályázat keretében 3 millió forintot nyert az önkormányzat a Zalai Kincskereső című vetélkedőhöz és 600 ezer forintot a XIX. Miklósfai Répafőző Fesztiválhoz kapcsolódóan megvalósítandó Zalaikumok Ízkavalkádja elnevezésű rendezvényhez.

**Fodor Márk**: Megköszöni a részvételt és az ülést lezárja.

k.m.f

Fodor Márk Dr. Fekete Zoltán Térségfejlesztési Bizottság Térségfejlesztési Bizottság

elnöke alelnöke